OR วิ่งเฉียด 5% หลังโชว์กำไรปี 64 พุ่ง 31% โบรกฯ แนะซื้อเป้า 32 บ. ชี้ Q1 โตต่อ  
OR วิ่งเฉียด 5% ราคาแตะ 26.75 บ. ด้วยมูลค่าซื้อขาย 1.11 พันลบ. หลังโชว์กำไรปี 64 โต 31% โบรกฯ แนะซื้อเป้า 32 บ. ชี้กำไรไตรมาส 1/65 มีลุ้นโตต่อ หลังมาตรการป้องกันโควิดผ่อนคลายมากขึ้น-ลดภาษีน้ำมันดีเซล
OR วิ่งเฉียด 5% หลังโชว์กำไรปี 64 โต 31% โบรกฯ แนะซื้อเป้า 32 บ. ชี้กำไรไตรมาส 1/65 โตต่อ หลังลดภาษีน้ำมันดีเซล
17 ก.พ. 2565

ผู้สื่อข่าวรายงานว่า ราคาหุ้น บริษัท ปตท. น้ำมันและการค้าปลีก จำกัด (มหาชน) หรือ OR ล่าสุด ณ เวลา 10:25 น. อยู่ที่ 26.75 บาท บวก 1.25 บาท หรือ 4.90% สูงสุดที่ 26.75 บาท ต่ำสุดที่ 25.75 บาท ด้วยมูลค่าซื้อขาย 1.11 พันล้านบาท

ทั้งนี้ราคาหุ้น OR ปรับตัวขึ้นหลังรายงานผลการดำเนินงานปี 2564 มีกำไรเพิ่มขึ้น 31% มาที่ 1.15 หมื่นล้านบาท จากปี 2563 มีกำไร 8.79 พันล้านบาท
โดยบล.ทรีนีตี้ ระบุในบทวิเคราะห์ (17 ก.พ.2565) ว่า OR กําไรไตรมาส 4 ออกมาดีตามที่ตลาดคาดที่ 2.3 พันล้านบาท ลดลง 20% เมื่อเทียบจากปีก่อน แต่เพิ่มขึ้น 24% เมื่อเทียบจากไตรมาสก่อน ฟื้นตัวเด่นจากธุรกิจ Lifestyle (Non-Oil) ในขณะที่กลุ่ม Mobility (Oil) ทรงตัวแม้ว่าปริมาณการขายจะปรับเพิ่มขึ้นมาเป็น 6.4 พันล้านลิตร หรือคิดเป็น 3% เมื่อเทียบจากปีก่อน และ 24% เมื่อเทียบจากไตรมาสก่อน แต่ Marketing margin ปรับลดลงเหลือ 0.98 บาทต่อลิตร จากมาตรการตรึงราคาของรัฐฯ และค่าใช้จ่ายจ่ายซ่อมบํารุงคลัง
อย่างไรก็ดีทิศทางของผลกําไรใน ไตรมาส 1/2565 น่าจะเติบโตได้เมื่อเทียบจากไตรมาสก่อน จากมาตรการควบคุมการแพร่ระบาดของ COVID-19 ที่ผ่อนคลายมากขึ้น และการลดภาษีน้ำมันดีเซลลง 3 บาทต่อลิตร จะช่วยให้ค่าการตลาดของบริษัทดีขึ้น คงคำแนะนํา “ซื้อ” ราคาเป้าหมายที่ 32 บาท